पाएं अपने शहर की ताज़ा ख़बरें और फ्री ई-पेपरडाउनलोड करें
शिकारियों ने वन्यप्राणियों को पकड़ने का अलग ही तरीका ढूंढ निकाला है। शिकारी जंगल में एक तरफ जाल बिछाने के बाद दूसरी तरफ आग लगा रहे हैं। ऐसे में जान बचाने के लिए भागते खरगोश व अन्य छोटे वन्यप्राणी जाल में फंस जाते हैं और आरोपी इनका शिकार कर लेते हैं। शिकार के ऐसे ही मामले में धुलकोट वन अमले द्वारा पकड़े गए तीन आरोपियों ने पूछताछ में यह पूरी कहानी कबूली है।
एक आरोपी फरार है। तीनों आरोपियों को बुधवार को कोर्ट में पेश किया गया। यहां से उन्हें खंडवा जेल भेज दिया गया। धुलकोट क्षेत्र के धावडि़या पानी जंगल की बीट क्रमांक 65 व 66 में जंगल में 30 अप्रैल को आग लगी थी। जंगल में लगातार लग रही आग के बाद वन विभाग ने मुखबिर सक्रिय किए थे।
मुखबिर से सूचना मिली कि धावडि़या पानी जंगल में शिकार करने की नियत से कुछ आरोपियों ने आग लगाई है और आरोपी अब भी जंगल में मौजूद हैं। इस पर धुलकोट रेंजर जितेंद्र पाराशर नेवनपाल नारायण केसनिया, वनरक्षक सुरेश वास्कले, गोविंद महाजन, रवि जपसरे व नंदू सपकाले की टीम गठित की।
टीम ने धावडि़या पानी के जंगल में घेराबंदी की। यहां से झिरपांजरिया निवासी रूपसिंग पिता दशरथ व कैलाश पिता नरसिंग को पकड़ा। इनके बताए अनुसार एक और साथी भाया पिता सुरसिंग को उसके घर से धरदबोचा लेकिन एक आरोपी सुनील पिता नरसिंग भाग निकला। तीनों आरोपियों को धुलकोट कार्यालय लाए। यहां सख्ती से पूछताछ में उन्होंने शिकार करने के तरीके की पूरी कहानी उगल दी।
पौधे जलने पर 84 हजार 962 रुपए की होगी वसूली
वन विभाग ने धावडि़या पानी की बीट क्रमांक 65 और 66 में सागौन के 2 लाख पौधे रोपे थे। आरोपियों ने शिकार के लिए यहां पांच हेक्टेयर में आग लगाई थी। इससे 4600 पौधे जल गए। इस कारण वन विभाग ने आरोपियों के खिलाफ केस दर्ज कर उन पर 84 हजार 962 रुपए की वसूली निकाली है। यह राशि आरोपियों से वसूलेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn